Diari Oficial de la Generalitat Valenciana


Sumari del DOGV 3998, del 14-05-2001 (2001/3836)

RESOLUCIÓ de 20 d'abril de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre el Ministeri d'Economia i la Conselleria d'Indústria i Comerç de la Comunitat Valenciana, sobre la difusió del Codi de Bones Pràctiques i l'Euroetiqueta.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3998

Data del DOGV
:   14-05-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/3836


Data del document
:   20-04-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * administració central

RESOLUCIÓ de 20 d'abril de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre el Ministeri d'Economia i la Conselleria d'Indústria i Comerç de la Comunitat Valenciana, sobre la difusió del Codi de Bones Pràctiques i l'Euroetiqueta. [2001/3836]
  
Subscrit, després de la tramitació prèvia reglamentària, entre el Ministeri d'Economia i la Conselleria d'Indústria i Comerç de la Comunitat Valenciana, el 27 de febrer de 2001, un Protocol d'Intencions sobre la difusió del Codi de Bones Pràctiques i l'Euroetiqueta, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0128/2001, i que figura com a annex d'aquesta resolució.
  
València, 20 d'abril de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
PROTOCOL D'INTENCIONS ENTRE EL MINISTERI D'ECONOMIA I LA CONSELLERIA D'INDÚSTRIA I COMERÇ DE LA COMUNITAT VALENCIANA, SOBRE LA DIFUSIÓ DEL CODI DE BONES PRÀCTIQUES I L'EUROETIQUETA.
  
A Madrid, 27 de febrer de 2001
  
D'una part, el Sr. Rodrigo de Rato y Figaredo, vicepresident segon del Govern per a Assumptes Econòmics i ministre d'Economia, nomenat pels reials decrets 560/2000 i 561/2000, de 27 d'abril, BOE 102.
  
I de l'altra, el Sr. Fernando V. Castelló Boronat, conseller d'Indústria i Comerç de la Comunitat Valenciana, nomenat pel Decret 12/1999, de 23 de juliol.
  
Ambdues parts intervenen en la representació i amb les facultats que els respectius càrrecs els atorguen i es reconeixen mútuament capacitat i legitimació per a formular el present protocol d'intencions, i pel que fa a aquest
  
MANIFESTEN
  
L'1 de gener de 2002 és la data establida en la normativa comunitària (Reglament de Consell 974/98) i en les nacionals dels estats membres que han adoptat l'euro com a moneda (Llei 46/1998 a Espanya) per a la posada en circulació de monedes i bitllets en euros. Evidentment la implantació de la nova moneda exigeix que totes les institucions, públiques i privades, realitzen una intensa tasca
  
Entre les possibles accions recomanades per la Comissió Europea per a facilitar que tots els ciutadans estiguen preparats per a la utilització física de l'euro, es troba la constitució dels «observatoris de l'euro». Els observatoris de l'euro són organismes pròxims al ciutadà, amb funcions de consulta i control en el procés de transició a la moneda comuna. En formen part associacions de consumidors, representants del comerç, la indústria i els serveis, i també de les administracions públiques. Són un instrument privilegiat per a garantir la transparència del procés d'implantació de l'euro, potenciar la informació de consumidors i comerciants, i arbitrar en la resolució dels conflictes que s'hi pogueren plantejar.
  
A Espanya, el Reial Decret 363/1997, de 14 de març, que creà la Comissió Interministerial per a la coordinació de les activitats de l'euro, entre les funcions de la qual s'inclou establir directives i fixar criteris de caràcter general per a la introducció de l'euro, recull, així mateix, que a aquest efecte es podran crear totes les comissions especials que es consideren oportunes.
  
En aquest marc es crea la Comissió Especial Observatori Consum-Empresa, que en el desenvolupament de les seues funcions aprova el model d'observatori de l'euro perquè servisca de referència a les administracions autonòmiques i locals, que en l'àmbit de les seues competències, decidisquen la seua constitució.
  
Tenint en compte aquests objectius, s'atribueix als observatoris una sèrie de funcions entre les quals destaca la difusió entre el comerç i el sector de l'hostaleria del Codi de Bones Pràctiques i de l'euroetiqueta. Aquesta iniciativa és considerada essencial per a garantir la confiança dels consumidores en el procés de transició a l'euro i la seua utilització en la vida quotidiana en les millors condicions possibles.
  
Guiats per aquestes consideracions, el Ministeri d'Economia i la Conselleria d'Indústria i Comerç de la Comunitat Valenciana han identificat conjuntament una sèrie de possibles actuacions, que són objecte del present protocol d'intencions, de conformitat amb les següents:
  
CLÀUSULES
  
1. Difusió del Codi de Bones Pràctiques \*
  
El Ministeri d'Economia i la Conselleria d'Indústria i Comerç de la Comunitat Valenciana acorden, atenent les recomanacions de la Comissió Europea, difondre el més àmpliament possible les normes de comportament previstes en el Codi de Bones Pràctiques entre els professionals del comerç i de l'hostaleria, l'acceptació del qual per part d'aquests repercutirà positivament en un millor servei al consumidor.
  
2. Distribució generalitzada de l'euroetiqueta
  
El Ministeri d'Economia i la Conselleria d'Indústria i Comerç de la Comunitat Valenciana consideren que la via més apropiada per a facilitar el compliment del Codi de Bones Pràctiques és promoure la distribució generalitzada de l'euroetiqueta l'exhibició de la qual per part dels comerciants, sense necessitat de subscriure un acord previ especial, comporta de facto el compromís de complir els principis recollits en el mencionat Codi de Bones Pràctiques.
  
Per això, i sense prejudici de continuar les actuacions empreses per la Comunitat Autònoma, ambdues institucions estan d'acord en la necessitat de flexibilitzar, si és el cas, el procediment iniciat, a fi que s'assegure la distribució de l'euroetiqueta de forma generalitzada.
  
El Ministeri d'Economia i la Conselleria d'Indústria i Comerç de la Comunitat Valenciana convenen que es distribuïsca l'etiqueta identificativa aprovada per l'Observatori Central Consum-Empreses o bé la de la mateixa Comunitat Autònoma, si l'haguera creada, sempre que es mantinga el model europeu d'etiqueta dissenyat a aquest efecte.
  
3. Activitats conjuntes amb altres entitats
  
El Ministeri d'Economia i la Conselleria d'Indústria i Comerç de la Comunitat Valenciana prendran totes les mesures que consideren necessàries per a facilitar la distribució i la difusió de l'euroetiqueta i del Codi de Bones Pràctiques en l'àmbit de la seua competència, tot preveient la possibilitat d'establir acords amb altres entitat com ara cambres de comerç, associacions empresarials i observatoris locals que pogueren col·laborar en la consecució dels objectius que es persegueixen.
  
4. Campanya de comunicació
  
Per a facilitar el compliment de les actuacions anteriors, el Ministeri d'Economia es compromet a incloure en la seua campanya de comunicació general sobre l'euro una sèrie de missatges homogenis sobre l'euroetiqueta i el Codi de Bones Pràctiques. Es tracta, d'una banda, de persuadir els consumidors del benefici que per a ells comporta, en termes de confiança, que els establiments assumisquen el Codi de Bones Pràctiques, i instar-los que utilitzen aquells establiments que exhibeixen l'euroetiqueta, amb la qual cosa es pretén incentivar-ne així la demanda. I, d'altra banda, es pretén promoure l'adhesió dels comerciants al codi i a l'euroetiqueta com a símbol d'una correcta aplicació de les normes d'implantació de l'euro i de garantia d'un bon servei als seus clients.
  
5. Aspectes logístics de la distribució
  
Conscient de la importància que l'euroetiqueta arribe a tots els interessats, el Ministeri d'Economia assumeix el compromís de realitzar-ne una distribució massiva, directament o en col·laboració amb la Comunitat Autònoma, si així s'estima més adequat.
  
6. Seguiment de la difusió i utilització del Codi de Bones Pràctiques i de l'euroetiqueta
  
Paral·lelament, el Ministeri d'Economia i la Conselleria d'Indústria i Comerç de la Comunitat Valenciana tractaran d'incentivar la creació d'observatoris locals, amb l'objectiu principal que servisquen com a instrument per a aconseguir la més àmplia difusió del codi i de l'euroetiqueta, i també per al seguiment de l'acollida i del bon ús que se'n faça. D'aquesta manera es pretén garantir que es complisquen els principis del Codi de Bones Pràctiques als establiments que exhibeixen l'euroetiqueta i que no s'invalide l'objectiu final de crear un clima de confiança per al consumidor.
  
El vicepresident segon del Govern i ministre d'Economia
  
Rodrigo de Rato y Figaredo.
  
El conseller d'Indústria i Comer
  
Fernando V. Castelló Boronat.
  
\* L'adhesió al Codi de Bones Pràctiques significa acceptar els següents principis:
  
Facilitar als consumidores informació adequada sobre els aspectes de l'euro i l'euròleg.
  
Formar el personal en contacte amb el públic perquè puga informar sobre l'euro.
  
Aplicar el tipus de conversió reglamentària perquè els preus es corresponguen el més exactament possible.
  
Aplicar les normes de l'arredoniment reglamentàries de manera que es faça l'arredoniment de la suma i no la suma dels arredoniments.
  
Oferir una doble implicació dels preus en diversos productes i amb els serveis que continguen almenys menció sobre preus.
  
Assumir el compromís de tornar els canvis en euros, des de l'1 de gener de 2002, de les compres efectuades en pessetes.
  
Compromís de no realitzar pujades injustificades de preus i no discriminació en el cobrament entre euros i pessetes durant el període transitori.
  
Assistir i assessorar els consumidors en el procés de substitució de la pesseta per l'euro.